閣學袁侍郎以朝鯉豢龍兩圖見寄索和 豢龍
作者：魏了翁
朝代：宋

paragraphs: 乾坤包萬有，納納百囊罟。
人位乎兩間，利與害爲禦。
一氣貫四時，五風偕十雨。
神龍以爲畜，擾御不予侮。
河有背負圖，庭無漦流女。
義理之不明，人情自疑沮。
範圍吾職分，往往若違拒。
同室操戈鋋，一身隔肺腑。
帝王豢龍意，棄置那復取。
四靈非不靈，有不得其所。
生息之相吹，古今鎮如許。
古人體天意，萬物我其主。
蟲莫知於龍，拊循如士伍。
今何故無人，亦足驗胸府。
聲和鳳來儀，心平轡如組。
矧伊人中瑞，治亂係嘿語。
欲入而閉門，誰出不由戶。
茲事闕人心，作詩附農圃。